b'\n_START_ARTICLE_\nPrahan kansallisgalleria\n_START_PARAGRAPH_\nPrahan kansallisgalleria (t\xc5\xa1ek. N\xc3\xa1rodn\xc3\xad galerie v Praze) on T\xc5\xa1ekin valtion omistama taidemuseo maan p\xc3\xa4\xc3\xa4kaupungissa Prahassa. Se on perustettu vuonna 1796._NEWLINE_Maan laajinta taidekokoelmaa hallinnoivan kansallisgallerian n\xc3\xa4yttelytilat on hajautettu useaan rakennukseen eri puolella Prahaa. N\xc3\xa4ist\xc3\xa4 suurin on moderniin taiteeseen keskittyv\xc3\xa4, vuonna 1995 taidemuseona avattu entinen messukeskus Veletr\xc5\xben\xc3\xad Pal\xc3\xa1c 7. kaupunginosan Hole\xc5\xa1ovicessa, ja muita ovat Pyh\xc3\xa4n Agnesin luostari (Kl\xc3\xa1\xc5\xa1ter svat\xc3\xa9 Ane\xc5\xbeky \xc4\x8cesk\xc3\xa9) ja Kinsk\xc3\xbdn palatsi vanhassakaupungissa sek\xc3\xa4 Salmin palatsi, Schwarzenbergin palatsi, Sternbergin palatsi ja Waldsteinin ratsastuskoulu Hrad\xc4\x8danyssa l\xc3\xa4hell\xc3\xa4 Prahan linnaa. N\xc3\xa4yttelytiloja on my\xc3\xb6s Prahan ulkopuolella kaupungeissa \xc5\xbd\xc4\x8f\xc3\xa1r nad S\xc3\xa1zavou ja Karvin\xc3\xa1._NEWLINE_Pyh\xc3\xa4n Agnesin luostarissa on n\xc3\xa4ytteill\xc3\xa4 kansallisgallerian vanhinta eurooppalaista ja b\xc3\xb6\xc3\xb6mil\xc3\xa4ist\xc3\xa4 taidetta vuosilta 1200\xe2\x80\x931550. Sternbergin ja Schwarzenbergin palatseissa on taidetta antiikin ajoista barokin aikaan asti. Salmin palatsi keskittyy 1800-luvun taiteeseen ja messupalatsi 1900- ja 2000-lukujen taiteeseen. Kinskin palatsissa on esill\xc3\xa4 aasialaista taidetta, ja Wallensteinin ratsastuskoulussa j\xc3\xa4rjestet\xc3\xa4\xc3\xa4n vaihtuvia n\xc3\xa4yttelyit\xc3\xa4.\n_START_SECTION_\nHistoriaa\n_START_PARAGRAPH_\nHelmikuussa 1796 ryhm\xc3\xa4 valistushenkisi\xc3\xa4 t\xc5\xa1ekkil\xc3\xa4isi\xc3\xa4 aatelismiehi\xc3\xa4 ja \xc3\xa4lykk\xc3\xb6j\xc3\xa4 p\xc3\xa4\xc3\xa4tti \xe2\x80\x9dkohentaa paikallisen yleis\xc3\xb6n huonontunutta makua\xe2\x80\x9d perustamalla \xe2\x80\x9dis\xc3\xa4nmaallisten taiteen yst\xc3\xa4vien seuran\xe2\x80\x9d. J\xc3\xa4rjest\xc3\xb6 perusti maahan ensimm\xc3\xa4isen taidekoulun ja taidekokoelman, josta alkoi kehitty\xc3\xa4 nykyinen kansallisgalleria. Vuonna 1902 keisari Frans Joosef I perusti viel\xc3\xa4 modernia taidetta ker\xc3\xa4\xc3\xa4v\xc3\xa4n s\xc3\xa4\xc3\xa4ti\xc3\xb6n. Vuonna 1918 n\xc3\xa4ist\xc3\xa4 kokoelmista muodostettiin uuden T\xc5\xa1ekkoslovakian valtion taidekokoelma. Prahan kansallisgalleriaksi laitos muutettiin lailla vuonna 1949.\n_START_SECTION_\nYhteyksi\xc3\xa4 Suomeen\n_START_PARAGRAPH_\nPrahan kansallisgallerian teoksia oli syksyll\xc3\xa4 1988 n\xc3\xa4ytteill\xc3\xa4 Helsingin Ateneumissa n\xc3\xa4yttelyss\xc3\xa4 Praha 1920\xe2\x80\x931940: T\xc5\xa1ekkoslovakian taidetta. Seuraavana kev\xc3\xa4\xc3\xa4n\xc3\xa4 Prahan kansallisgalleriassa oli esill\xc3\xa4 suomalaista maalaustaidetta n\xc3\xa4yttelyss\xc3\xa4 Finsk\xc3\xa9 mal\xc3\xadrstv\xc3\xad 1910\xe2\x80\x931930.'